*****

ΚΑΝΟΝΙΣΜΟΣ (ΕΟΚ) αριθ. 1943/82 ΤΗΣ ΕΠΙΤΡΟΠΗΣ

της 19ης Ιουλίου 1982

περί εφαρμογής ειδικού μέτρου παρεμβάσεως για τον μαλακό σίτο αρτοποιήσιμης ποιότητας κατά την έναρξη της περιόδου εμπορίας 1982/83

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 8 παράγραφος 4 πρώτο εδάφιο,

Εκτιμώντας:

ότι υπάρχουν δυσχέρειες όσον αφορά τη συγκράτηση της αγοράς του αρτοποιήσιμου μαλακού σίτου κατά την έναρξη της περιόδου· ότι πρέπει, κατά συνέπεια, σύμφωνα με τις διατάξεις που προβλέπονται στο άρθρο 8 του κανονισμού (ΕΟΚ) αριθ. 2727/75, να προβλεφθεί η εφαρμογή ειδικών μέτρων παρεμβάσεως κατά την έναρξη της περιόδου εμπορίας 1982/83:

- αφενός, υπό μορφή αγοράς στην Ιταλία ποσοτήτων μαλακού σίτου μέσης αρτοποιήσιμης ποιότητας, επειδή η παραγομένη εκεί ποιότητα του αρτοποιήσιμου μαλακού σίτου είναι ανώτερη ποιότητα και φθάνει κατά γενικό κανόνα τη μέση ποιότητα,

- αφετέρου, υπό μορφή αγοράς ποσοτήτων μαλακού σίτου ελάχιστης ποιότητας στην υπόλοιπη Κοινότητα·

ότι η αγορά αυτή πρέπει να πραγματοποιηθεί υπό τους όρους που καθορίζονται στα άρθρα 1 και 2 του κανονισμού (ΕΟΚ) αριθ. 2738/75 του Συμβουλίου της 29ης Οκτωβρίου 1975 περί καθορισμού των γενικών κανόνων παρεμβάσεως στον τομέα των σιτηρών (3)·

ότι, όσον αφορά τον καθορισμό της μέσης αρτοποιήσιμης ποιότητας, πρέπει να γίνει αναφορά στις διατάξεις του κανονισμού (ΕΟΚ) αριθ. 2062/81 της Επιτροπής της 15ης Ιουλίου 1981 περί καθορισμού της μεθόδου καθορισμού της ελάχιστης αρτοποιήσιμης ποιότητας (4)· ότι, όσον αφορά τον καθορισμό του δείκτη Zeleny, πρέπει να γίνει αναφορά στη μέθοδο (ICC) αριθ. 118·

ότι οι όροι που αναφέρονται στον κανονισμό (ΕΟΚ) αριθ. 1629/77 της Επιτροπής της 20ής Ιουλίου 1977 περί των λεπτομερειών εφαρμογής των ειδικών μέτρων παρεμβάσεως που προορίζονται για τη συγκράτηση της αναπτύξεως της αγοράς του αρτοποιήσιμου μαλακού σίτου (5), όπως τροποποιήθηκε τελευταία από τον κανονισμό (ΕΟΚ) αριθ. 1837/82 (6), θα πληρωθούν, για τους ανωτέρω λόγους, κατά την έναρξη της περιόδου εμπορίας 1982/83·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Σύμφωνα με τις διατάξεις που προβλέπονται στα άρθρα 4 παράγραφοι 3 και 5 του κανονισμού (ΕΟΚ) αριθ. 1629/77, οι οργανισμοί παρεμβάσεως αγοράζουν τις ποσότητες αρτοποιήσιμου μαλακού σίτου, οι οποίες προσφέρονται σ' αυτούς κατά τη διάρκεια των μηνών Αυγούστου, Σεπτεμβρίου και Οκτωβρίου της περιόδου εμπορίας 1982/83:

- μέσης αρτοποιήσιμης ποιότητας, που καθορίζεται στο άρθρο 1 του κανονισμού (ΕΟΚ) αριθ. 1955/81 του Συμβουλίου (7), στην Ιταλία,

- ελάχιστης αρτοποιήσιμης ποιότητας, που καθορίζεται στον κανονισμό (ΕΟΚ) αριθ. 2062/81, στην υπόλοιπη Κοινότητα.

2. Για την εφαρμογή του παρόντος κανονισμού, ο καθορισμός της μέσης αρτοποιήσιμης ποιότητας, η οποία καθορίζεται στο άρθρο 1 του κανονισμού (ΕΟΚ) αριθ. 1955/81, πραγματοποιείται με τη χρησιμοποίηση:

- οσον αφορά την περιεκτικότητα σε πρωτεΐνη και τον δείκτη πτώσεως Hagberg, των μεθόδων που αναφέρονται στον κανονισμό (ΕΟΚ) αριθ. 2062/81,

- οσον αφορά τον δείκτη Zelany, της μεθόδου που είναι αναγνωρισμένη από τη Διεθνή Οργάνωση Χημείας Σιτηρών (ICC), της οποίας οι προδιαγραφές καθορίζονται στον τίτλο αριθ. 118.

3. Η παράδοση των υποβαλλομένων ποσοτήτων πρέπει να λάβει χώρα το αργότερο στις 30 Νοεμβρίου 1982. Η αγορά αυτή πραγματοποιείται σε όλα τα κέντρα παρεμβάσεως που υπάρχουν για τον μαλακό σίτο, υπό τους όρους που καθορίζονται στα άρθρα 1 και 2 του κανονισμού (ΕΟΚ) αριθ. 2738/75.

Άρθρο 2

Οι οργανισμοί παρεμβάσεως θεσπίζουν, σε περίπτωση ανάγκης, συμπληρωματικές διαδικασίες και όρους αναλήψεως που συμβιβάζονται με τις διατάξεις του παρόντος κανονισμού, για να ληφθούν υπόψη οι ειδικοί όροι που ισχύουν στο Κράτος μέλος στο οποίο ανήκουν.

Άρθρο 3

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Ιουλίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 164 της 14. 6. 1982, σ. 1.

(3) ΕΕ αριθ. L 281 της 1. 11. 1975, σ. 49.

(4) ΕΕ αριθ. L 201 της 22. 7. 1981, σ. 6.

(5) ΕΕ αριθ. L 181 της 21. 7. 1977, σ. 26.

(6) ΕΕ αριθ. L 202 της 9. 7. 1982, σ. 28.

(7) ΕΕ αριθ. L 198 της 20. 7. 1981, σ. 12.